Title: ประกาศกรมการขนส่งทางบก เรื่อง กำหนดแบบตัวถังส่วนที่บรรทุกของรถกระบะบรรทุกยกเท

ประกาศกรมการขนส่งทางบก

ประกาศกรมการขนส่งทางบก
เรื่อง
กำหนดแบบตัวถังส่วนที่บรรทุกของรถกระบะบรรทุกยกเท

ด้วยปรากฏว่าในปัจจุบันได้มีการนำรถบรรทุกลักษณะกระบะบรรทุกยกเทไปทำการเสริมกระบะเป็นกระบะโปร่งอยู่ส่วนบนของกระบะทึบ
และมีการใช้วัสดุปิดกั้นช่องโปร่งของกระบะหรือมีการแก้ไขดัดแปลงพื้นกระบะทำให้พื้นกระบะส่วนบรรทุกอยู่ต่ำกว่าขอบล่างของกระบะทึบ
(กระบะหลุม)
ซึ่งการกระทำดังกล่าวทำให้รถสามารถบรรทุกสิ่งของเกินพิกัดน้ำหนักตามที่ทางราชการกำหนด

ดังนั้น
เพื่อเป็นการแก้ไขและป้องกันปัญหาการบรรทุกน้ำหนักเกินพิกัดของรถกระบะบรรทุกยกเท
อาศัยอำนาจตามความในข้อ ๑๕ (๒) แห่งกฎกระทรวง ฉบับที่ ๙ (พ.ศ. ๒๕๒๔)
ออกตามความในพระราชบัญญัติการขนส่งทางบก พ.ศ. ๒๕๒๒
กรมการขนส่งทางบกจึงประกาศกำหนดแบบตัวถังของรถบรรทุกลักษณะ ๑ (รถกระบะบรรทุก)
ลักษณะ ๖ (รถพ่วง) และลักษณะ ๗ (รถกึ่งพ่วง) ที่มีตัวถัง ส่วนที่บรรทุกเป็นแบบกระบะบรรทุกยกเทไว้
ดังต่อไปนี้

ข้อ ๑ 
รถกระบะบรรทุกยกเท ให้มีตัวถังส่วนที่บรรทุก ตามลักษณะและมาตรฐานของกระบะ
แบบที่ ๓ ของประกาศกรมการขนส่งทางบก เรื่อง
กำหนดลักษณะและมาตรฐานตัวถังส่วนที่บรรทุกของรถที่ใช้ในการขนส่งสัตว์หรือสิ่งของ
ลงวันที่ ๒๔ กุมภาพันธ์ ๒๕๒๕ เท่านั้น
กรณีรถกระบะบรรทุกยกเท
ที่มีเหตุผลและความจำเป็นต้องใช้ตัวถังส่วนที่บรรทุกเป็นแบบอื่น
ต้องได้รับอนุญาตเป็นหนังสือจากนายทะเบียนก่อน

ข้อ ๒ 
ตัวถังส่วนที่บรรทุกของรถกระบะบรรทุกยกเท
ต้องไม่มีส่วนหนึ่งส่วนใดของกระบะหรือเสายื่นเกินขอบกระบะในลักษณะที่เห็นได้ว่าเพื่อเตรียมการสำหรับต่อเติมเสริมกระบะส่วนทึบให้สูงขึ้นเกินกว่าที่ประกาศกำหนด
การวัดความสูงของกระบะส่วนทึบ
ให้วัดในแนวดิ่งจากพื้นกระบะส่วนที่ต่ำที่สุดถึงขอบบนของกระบะส่วนทึบ
โดยไม่รวมบานพับของฝาท้าย

ข้อ ๓ 
รถบรรทุก ลักษณะ ๑ (รถกระบะบรรทุก) ลักษณะ ๖ (รถพ่วง) หรือลักษณะ ๗
(รถกึ่งพ่วง) ที่มีตัวถังส่วนที่บรรทุกเป็นแบบกระบะบรรทุกยกเท ซึ่งกรมการขนส่งทางบกได้ให้ความเห็นชอบไว้แล้ว
และยังมิได้นำรถไปจดทะเบียนให้ยกเลิกกระบะโปร่งที่อยู่ส่วนบนของกระบะทึบ
โดยไม่ต้องขอความเห็นชอบใหม่

ข้อ ๔ 
รถกระบะบรรทุกยกเทที่ได้จดทะเบียนไว้แล้วก่อนวันที่ประกาศนี้ใช้บังคับ และมีตัวถังส่วนที่บรรทุกไม่เป็นไปตามที่ประกาศนี้กำหนด
ให้ใช้ได้ต่อไปจนสิ้นสภาพ
เว้นแต่เมื่อมีการแก้ไขเพิ่มเติมหรือเปลี่ยนแปลงตัวถังส่วนที่บรรทุก ต้องให้เป็นไปตามประกาศนี้

ข้อ ๕[๑]  ประกาศนี้ให้ใช้บังคับเมื่อพ้นกำหนดหกสิบวัน
นับแต่วันประกาศในราชกิจจานุเบกษาเป็นต้นไป

ประกาศ ณ วันที่ ๒๔ ธันวาคม พ.ศ. ๒๕๔๑
พงศกร  เลาหวิเชียร
อธิบดีกรมการขนส่งทางบก

โชติกานต์/ปรับปรุง
๒๓ มีนาคม ๒๕๕๘

[๑] ราชกิจจานุเบกษา
เล่ม ๑๑๖/ตอนที่ ๘ ง/หน้า ๒๕/๒๘ มกราคม ๒๕๔๒